Minn meta f'Settembru tal-2015 tnediet il-helpline nazzjonali għal dawk vittmi tal-logħob tal-azzard kienu l-qraba tal-lagħba l-iktar li ċemplu għall-għajnuna. Dan skont tagħrif li kisbet il-gazzetta KullĦadd mir-Responsible Gaming Foundation. Jirriżulta li 45% tal-persuni li ċemplu kienu familjari jew ħbieb ta' dawk li jbatu mill-vizzju tal-logħob; 40% tal-persuni li ċemplu kienu dawk li jesperjenzaw problemi bil-logħob; 15% tal-persuni li ċemplu riedu biss informazzjoni; Sadanittant 54% tal-persuni li ċemplu kienu nisa; 46% tal-persuni li ċemplu kienu rġiel. Ir-Responsible Gaming Foundation hija fondazzjoni li twaqqfet mill-Gvern f'pass responsabbli biex jagħmel tajjeb ukoll għall-fatt li f'pajjiżna hawn industrija tal-gaming li hija b'saħħitha. Mistoqsi dwar dan it-tagħrif, iċ-Ċerpersin tal-Fondazzjoni Silvio Schembri qal li "l-Fondazzjoni ħadet f'konsiderazzjoni l-fatt li dawk qrib il-persuna li tkun qiegħda tbati mill-vizzju wkoll għandhom bżonn l-għajnuna biex jitgħallmu kif għandhom joħorġu bl-aħjar mod mis-sitwazzjoni." Persuna viċin ta' xi ħadd li għandu problema tal-logħob, tista' tħossha frustrata u mweġġgħa filwaqt li ma jkollhiex ħjiel kif l-aħjar tgħin lil dawk ta' madwarha. Naturalment ma jonqosx it-tħassib dwar il-ġejjieni speċjalment minħabba l-konsegwenzi finanzjarji u l-imġiba ta' min ikun qed jilgħab. "Il-helpline hija mera tal-ideoloġija tal-Fondazzjoni. Dik li wieħed jifhem lil dak li jkun u jipprova jara dan il-vizzju minn xiex qed jiġi kkaġunat huwa l-ewwel pass biex tgħin lill-vittma. L-għan tal-Fondazzjoni huwa l-għajnuna lill-vittmi u l-promozzjoni tal-logħob responsabbli," qal Schembri li fisser kif ikun hemm kollaborazzjoni bejn il-Fondazzjoni, l-FSWS, Sedqa u l-Caritas. Permezz tal-freephone 1777, l-istaff tal-Fondazzjoni jassisti lil min iċempel bl-aħjar mod u jirreferu l-istess persuna lill-aġenziji jekk ikun hemm bżonn ta' aktar assistenza, fosthom counsellors u psikologi mill-FSWS, liema taħriġ ġie ffinanzjat mill-Fondazzjoni. "Nirreferu persuni lis-Sedqa, Caritas, Oasi, Appoġġ, Millennium Chapel u Ta' Kana," qal Schembri. "L-għajnuniet huma varji u jiddependu mis-sintomi persistenti esebiti minn dawk li jbatu mill-vizzju. Is-sintomi jistgħu jkunu fuq livell personali, livell fiżiku, livell soċjali, emozzjonali u kif ukoll dak mentali," kompla jgħid Schembri. Il-helpline 1777 tgħin ukoll fl-ipproċessar tas-self barring forms, fejn wieħed japplika biex jipprojbixxi lilu nnifsu minn xi ħaġa simili. Self barring forms li qabel kienu jiġu proċessati mill-MGA fejn persuna li tbati mill-vizzju tista' teskludi ruħha minn ħanut tal-logħob jew casino għal perjodu ta' sitt xhur, sena jew għal għomorha. Proġetti kbar għal li ġej Schembri fisser kif hemm bżonn ta' aktar riċerka u hawnhekk, qal Schembri, il-Fondazzjoni qed tħares lejn il-futur. "Kien iffirmat memorandum of understanding mal-Fakultà għas-Saħħa Soċjali fl-Università ta' Malta fejn se jkun qed jingħata bidu għal boroż ta' studju fil-logħob responsabbli. Se ssir kollaborazzjoni dwar data u riċerka, fejn se jiġu pprovduti ċansijiet ta' internships fis-suġġett. Rappreżentanti miż-żewġ naħat se jkunu qegħdin jiddiskutu inizjattivi ġodda u jimplimentaw dawk attwali," kompla jiġi spjegat. Għal li ġej hemm il-ħsieb li ssir ħidma biex jibda jsir taħriġ għall-kumpaniji tal-gaming f'Malta dwar il-logħob responsabbli. "Il-Fondazzjoni se toffri għajnuna biex isir stħarriġ nazzjonali fuq il-vizzju tal-logħob fis-soċjetà u l-Fondazzjoni se tkun qed taħdem biex jinfetaħ ċentru ta' riabilitazzjoni għal dawk milqutin minn dan il-vizzju," żied Schembri. Meta ħares lura lejn ħidmet il-fondazzjoni, Schembri qal li fost oħrajn tnediet kampanja edukattiva fost studenti primarji tar-raba' sena. "Inżuruhom biex nedukawhom permezz ta' attivitajiet dwar il-logħob responsabbli permezz tal-maskot tagħna "Chippy". Saru wkoll laqgħat ta' diskussjoni ma' ġenituri u studenti universitarji dwar is-suġġett," qal Schembri. Spjega wkoll li ssir ħidma fuq proġetti Corporate Social Responsibility fejn jitqassmu fondi għal proġetti li jipprovdu alternattiva għal-logħob. Fondi li jvarjaw bejn €500 u €6,000, fejn min jibbenefika jkopri 20% tal-ispejjeż. Tnediet ukoll kampanja nazzjonali fejn ta' kuljum il-Fondazzjoni ssemma' leħinha fis-soċjetà. Fi ftit jiem oħra se tkun imqassma wkoll pubblikazzjoni bieb bieb fejn fiha se jkun hemm deskrizzjoni iswed fuq l-abjad rigward ħidmet il-Fondazzjoni fis-soċjetà.